สังคมข่าวหุ้น
ติดตามตัวเลขเงินเฟ้อเดือน ส.ค.ของไทยที่กระทรวงพาณิชย์จะแถลงวันที่ 5 ก.ย. รวมถึงจับตาการปรับขึ้นอัตราดอกเบี้ยของธนาคารกลางยุโรป (ECB)
ติดตามตัวเลขเงินเฟ้อเดือน ส.ค.ของไทยที่กระทรวงพาณิชย์จะแถลงวันที่ 5 ก.ย. รวมถึงจับตาการปรับขึ้นอัตราดอกเบี้ยของธนาคารกลางยุโรป (ECB)
5 ก.ย. 2565

ดัชนีตลาดหุ้นไทยปิดที่ระดับ 1,622.15 จุด เพิ่มขึ้น 0.20 จุด มูลค่าการซื้อขาย 61,344.55 ล้านบาท ติดตามตัวเลขเงินเฟ้อเดือน ส.ค.ของไทยที่กระทรวงพาณิชย์จะแถลงวันที่ 5 ก.ย. รวมถึงจับตาการปรับขึ้นอัตราดอกเบี้ยของธนาคารกลางยุโรป (ECB) ในการประชุมวันที่ 8 ก.ย.ที่จะกระทบความกังวลต่อการฟื้นตัวของเศรษฐกิจกลุ่มยุโรป
GUNKUL ปลื้ม! ประเดิมรับงาน EPC โซลาร์เสาสัญญาณ AIS ขนาด 100 เมกะวัตต์ ทั่วประเทศที่มีมากกว่า 1 หมื่นต้น จาก GULF เร่งทยอยติดตั้งแล้วเสร็จภายใน 3 ปี (ปี 2566-2568) คาดเริ่มบุ๊กรายได้ตั้งแต่ต้นปี 2566 พร้อมหนุนกำลังผลิตพลังงานหมุนเวียนบริษัทร่วมทุน “กัลฟ์ กันกุล คอร์เปอเรชั่น” โตตามเป้า 1,000 เมกะวัตต์ภายใน 5 ปี
RT ส่งซิกผลงานครึ่งปีหลังเติบโต แย้มไตรมาส 3/2565 ฟื้นตัวลุ้นมีรายได้ 900 ล้านบาท แถมมีกำไรเพิ่มจากไตรมาส 2 ที่ผ่านมา การันตีปีนี้แบ็กล็อกเข้าเป้าที่ 8,500 ล้านบาท หลังจากล่าสุดเดือน ส.ค.ได้งานเพิ่มอีก 2 โครงการ ส่งผลให้ปัจจุบันมีแบ็กล็อก 7,218 ล้านบาทแล้ว พร้อมติดตามโครงการทางพิเศษสายกะทู้-ป่าตอง จ.ภูเก็ต วงเงินลงทุน 1.46 หมื่นล้านบาท คาด กทพ.จะประกาศเชิญชวนเอกชนร่วมลงทุนประมาณต้นปี 2566
ล่าสุด ITD คว้างานก่อสร้างกับกรมราชทัณฑ์เพื่อดำเนินการก่อสร้างโครงการอาคารโรงพยาบาลราชทัณฑ์แห่งที่ 2 พร้อมสิ่งประกอบ 1 แห่ง มูลค่างาน 1,725.51 ล้านบาท (รวมภาษีมูลค่าเพิ่ม) ระยะเวลาก่อสร้าง 1,000 วัน
EA ลุยจัดตั้งบริษัทร่วมทุน “เกษตรสะอาด” ระหว่าง EPN (บริษัทย่อยที่บริษัทถือหุ้น 99.99%) กับ PNC โดยถือหุ้นฝ่ายละ 50% ซึ่งมีวัตถุประสงค์เพื่อร่วมมือกันศึกษาความเป็นไปได้ในการพัฒนาสินค้าการเกษตร โดยเน้นคุณภาพผลผลิต และความปลอดภัยด้านอาหาร รวมถึงกิจกรรมหลังการเก็บเกี่ยว
ตลาดหลักทรัพย์ฯ ให้ KCC เข้าข่ายมาตรการกำกับการซื้อขาย ระดับ 1 : ห้ามคำนวณวงเงินซื้อขาย และ Cash Balance (ลูกค้าต้องวางเงินสดไว้ล่วงหน้ากับสมาชิกเต็มจำนวนก่อนซื้อหลักทรัพย์) ตั้งแต่วันที่ 5 ก.ย.-23 ก.ย. 2565 ส่งผลให้สภาพคล่องการเก็งกำไรปรับลง
“บิ๊กซี” ห้างค้าปลีกในกลุ่ม BJC ปลุกกำลังซื้อ จัดงาน “Big Power Fair” มหกรรมเครื่องใช้ไฟฟ้าครั้งใหญ่ ลดสูงสุด 50% พร้อมโปรโมชั่น ลด แลก แจก คุ้ม  นำสินค้าเครื่องใช้ไฟฟ้าภายในบ้าน โทรศัพท์มือถือ และสินค้าไอทีจากพันธมิตรแบรนด์ดังชั้นนำ ตั้งแต่วันนี้-28 ก.ย. 2565 ที่ บิ๊กซี ซูเปอร์เซ็นเตอร์ กว่า 153 สาขา ทั่วประเทศ ตั้งเป้ายอดขายกว่า 600 ล้านบาท
“แอดวานซ์ เว็บ เซอร์วิส” หรือ AWS22 ประเดิมเทรดเป็นบริษัทแรกในตลาดหลักทรัพย์ไลฟ์เอ็กซ์เช้นจ์ (LiVEx) วันที่ 9 ก.ย.นี้ หลังเปิดจองซื้อหุ้นไอพีโอที่ราคา 2 บาท/หุ้น เมื่อวันที่ 1-2 ก.ย. และวันที่ 5 ก.ย. 2565 ปัจจัยพื้นฐานแข็งแกร่ง มีแผนการขยายธุรกิจอย่างชัดเจน พร้อมชูจุดเด่นเป็นบริษัทเทคโนโลยีสัญชาติไทย ผู้ออกแบบพัฒนา Digital Technology ให้บริการระบบ On-Cloud Digital Platform และพัฒนาระบบแพลตฟอร์มให้แก่ผู้ประกอบการ และหน่วยงาน หรือองค์กรชั้นนำหลายแห่งมากกว่า 15 ปี อีกทั้งมีแผนจะเข้าซื้อขายในตลาดหลักทรัพย์ เอ็ม เอ ไอ (mai) ในอีก 2 ปีข้างหน้า
หุ้นกู้ด้อยสิทธิฯ ชุดใหม่ MINT ได้เปิดให้ประชาชนทั่วไปจองซื้อ ระหว่างวันที่ 1–2 ก.ย. และ 5–6 ก.ย.นี้ โดยชูอัตราดอกเบี้ยช่วง 5 ปีแรก ที่ 6.10% ต่อปี จ่ายดอกเบี้ยทุก 6 เดือน พร้อมปรับอัตราดอกเบี้ยทุก 5 ปี อ้างอิงผลตอบแทนพันธบัตรรัฐบาลอายุ 5 ปี ถือว่าเป็นโอกาสลงทุนในหุ้นกู้ที่ให้ผลตอบแทนที่น่าสนใจท่ามกลางภาวะตลาดหุ้นที่มีความผันผวน